Na Bula nei Jean-Claude Colin

O koya ka tauyavutaka na i To i Maria

1. E a sucu o Jean-Claude Colin ena dua na koro lailai mai Varanise. E ratou lewe vitu na tacina. Na nodratou i tikotiko vakamatavuvale e a toka tikiva e dua na veikau e na dua na veidelana.

2. O tamai Jean-Claude Colin e dau vukea na turaga bête, ka dau vunitaki koya mai vei ira na vakailesilesi vaka Matanitu ka ra dau via mai vesuki koya ena gauna a tiko yavavala kina na Lotu kei na Matanitu.

E na so na gauna e ratou dau dro ki veikau me ratou laki vuni tu kina.

E rau a tauvi mate bibi o rau na nonai tubutubu ka vakavuna sara na nodrau mai mate ruarua ni bera ni yacova na yabaki lima o Jean-Claude Colin. Sa qai qaravi iratou na veitacini e dua na nodratou momo dau yalo loloma.

3 Sa toki sara o Jean-Claude Colin ki na dua na koro voleka, me laki tiko vata kei na nona Momo, ka tiko tarava na valenilotu ni parisi na nodratou vale.

E dina ga ni gone mamadua o Jean-Claude ia e dau taleitaka me vukea na turaga bête ena gauna ni Misa.

Ena so na gauna e dau lako me lai tu vakanomudi taudua tu e na loma ni veikau.

4. Ni sa yacova na yabaki 14 ko Jean-Claude, sa lako ki na dua na koronivuli curu i bure.

E levu vei ira na gone tagane era sa nanuma tiko me ra laki vuli bête. Sa mani tugana lo e lomana o Jean-Claude se na turaga bête tale ga o koya se sega.

E na vica na yabaki tale e muri a qai laki vuli ena rua tale na koronivuli toro cake. E a gone vuli vinaka sara o koya, ia e leqa ga ni dau tauvimate sara vakalevu ena so na gauna.

5. A mani gole sara ki na dua na koro vakavavalagi me laki tomana na nona vuli bête.

A vure vakawasoma e lomana na vakasama ni sa kerei koya tiko na Tinada Tabu o Maria, me tauyavutaka e dua na matavuvale vou ena loma ni Ekelesia.

A mani lako ka lewena sara nai lawalawa cauravou e 12 ka ratou duavata kei na tatadra baleta na matavuvale oqo, ka me na yacana nai To i Maria.

Era na lewena na turaga bête, sisita, baraca kei ira na turaga kei na marama lewe ni vanua, me vaka ga e dua na vunikau ka levu na tabana.

6. Ena siga ka tarava na siga ni nona buli me bête o Jean-Claude, e ratou gole na i lawalawa 12 oqo me ratou laki tekiduru ena mata ni kedrau i vatakarakara ko Maria kei Jisu.

E ratou a yalataka ni ratou na tauyavutaka na i To i Maria ena kena gauna totolo taudua.

E ratou sa na vakatokayacataki me ratou ‘Marists’.

7. Sa vakau sara na bête vou o Faca Jean-Claude ki na dua na parisi lailai e na loma ni vei ulunivanua, ka veiqaravi tiko kina vakabete ni parisi o tuakana.

E ra tei vaini na lewe ni tauni me caka mai kina na waini piqi ka sekavula.

Ni sa toso tiko na nona veimaliwai kei na nona lomani ira na tamata, sa yaco me yalo dei sara o Faca Jean-Claude ka sa yali nona dau mamadua.

8. Sa dau vakasamataka vakalevu sara o Faca Jean-Claude na i To i Maria ka dau masulaka talega na kena vakayavutaki vakalawa kei na vei vakanananu tale eso.

E a vola e dua nai vola vua na Tui Tabu ka kerea kina na nona veivakadonui kei na nona veitaburaki.

E a sauma tale mai vua na Tui Tabu e dua nai vola ni veivakauqeti.

9. E rau mai veikilai vinaka sara kei na Bisovi o Faca Jean-Claude ka vakaraitaka sara vua na nonai nakinaki me baleti ira nai lawalawa vaka Marists ka ra na vakaitavi ena cakacaka ni vakatubu lotu.

A qai sureti koya na Bisovi, vata kei na so vei ratou na nona i lawalawa vaka Marist me ra mai vakaitikotiko ena nodra koronivuli toro cake na gone tagane.

Mai kea sa na qai rawa kina vei ira me ra laki kau lotu vei ira na vakaitikotiko mai na vei parisi ena veiulunivanua ka ra se sega tu ni sikovi.

10. Na i sevu ni nodra cakacaka ni vakatubu lotu na Marist a vakayacori ena vei ulunivanua ka ra ubi tu ena wai cevata.

E dua na bula vou ni vakanuinui kei na vakabauta e ratou kauta mai vei ira na tamata o Faca Jean-Claude kei ratou na nona i tokani.

11. E a kerei Faca Jean-Claude na bisovi me qarava na koronivuli.

Sa mani yaco me ra qasenivuli talega na Marists me i kuri ni nodra cakacaka ni dau vakatubu lotu.

12. Sa qai vavaca yani nai lakolako balavu ki Roma o Faca Jean-Claude me laki kerea na veivakadonui mai Roma, me baleta nai To i Maria.

Era nanuma na Bisovi mai kea ni sa rui rabailevu na nodratou i nakinaki: dua ga na vunikau vaka Marist ka me levu na tabana.

13. Ea qai vaka “Io” na Tui Tabu ki na nodratou kerekere na bête ni Marist ni sa vakadonuya o Faca Jean-Claude me ra laki vakatubu lotu ena vei yanuyanu ena wasa Pasifika o ira na Marist.

A qai digitaki o Faca Jean-Claude me liutaki ira na Marist, ka ratou mani yalayala kece me ratou bulataka na bula vaka Marist.

14. A mani talaci ira na i sevu ni lawalawa laki vakatubu lotu ki na vei vanua ciri yawa e Oceania o Faca Jean-Claude.

Ni sa oti e vica na yabaki era sa curu talega me ra Marist e levu tale na gone tagane ka mani rawa kina me talai ira talega ko Faca Jean-Claude ki na wasa Pasifika me ra lako ka vakatubu lotu, ka rawa talega kina me dolava e vica tale na nodra koronivuli e Varanise.

15. Sa qai yaco me solia na veiliutaki o Faca Jean-Claude vua e dua tale me i liuliu ni Marist, ka solia vakatabaki dua o koya na nona gauna me dau masu ka volavola talega.

E a toki ki na dua na vanua tu vagalala ena taudaku ni koro me lako ka tiko kina, ka me tomana na nona tuvana na lawa ni i To kei na nona vaqaqacotaka na veika ena dusimaka na yalo ni bula vaka Marist.

16. E a bula balavu sara ko koya ka laki yacova sara na nona vakacegu yani vakadua.

Ena gauna oqo era se dau nanumi koya tiko ga na lewe ni i To vaka Marist ka ra okati koya me tamadra vakayalo ka nodra i liuliu ka a tauyavutaka na nodra i To.